Omnibus ad quos praesentes litterae pervenerint, Bartholomaeus, divina permissione Sancti Benedicti Floriacensis humilis abbas, salutem in Domino. Noverint universi quod dilecti in Christo filii, M., prior, et conventus noster quinque arpenta pratorum sita in Croteit sub molendinis quae sibi obvenerint ex legatis defuncti Stephani Marescalli nobis dederint ad opus nostrum et abbatum successorum nostrorum tenenda in perpetuum et habenda. Et nos eisdem pro dictis pratis quadraginta solidos parisiensis monetae in censa nostra quam prior noster de Mentignes debet, concessimus percipiendos annuatim. Concessimus etiam insuper dicto priori et conventui viginti solidos parisienses pro anniversario felicis recordationis Mauri abbatis, praedecessoris nostri, percipiendos singulis annis in censa prioratus memorati. Si forte abbas, qui pro tempore erit, noluerit ut praedicti quadraginta solidi in praedicta censa percipiantur, volumus ut dicta quinque arpenta ad conventum sine contradictione aliqua revertantur. Actum anno Domini millesimo ducentesimo tricesimo primo, mense decembri.